32005L0079
L 302/35
JURNALUL OFÍCIAL AL UNIUNII EUROPENE
DIRECTIVA 2005/79/CE A COMISIEI
din 18 noiembrie 2005
de modificare a Directivei 2002/72/CE referitoare la materialele plastice și obiectele din material plastic destinate să vină în contact cu produsele alimentare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1935/2004 al Parlamentului European și al Consiliului din 27 octombrie 2004 privind materialele și obiectele destinate să vină în contact cu produse alimentare și de abrogare a Directivelor 80/590/CEE și 89/109/CEE (1), în special articolul 5 alineatul (2),
după consultarea Autorității Europene pentru Siguranța Alimentară,
întrucât:
(1)
Directiva 2002/72/CE a Comisiei (2) stabilește o listă de monomeri și alte substanțe inițiale care se pot utiliza la fabricarea materialelor plastice și a articolelor din material plastic. Pe baza noilor informații referitoare la evaluarea riscului prezentat de aceste substanțe, anumiți monomeri admiși provizoriu la nivel național, precum și monomeri noi ar trebui să fie incluși în lista comunitară de substanțe permise din directiva menționată.
(2)
Directiva 2002/72/CE conține, de asemenea, o listă incompletă de aditivi care se pot utiliza la fabricarea de materiale plastice și articole din material plastic. Această listă ar trebui modificată, astfel încât să includă alți aditivi evaluați de Autoritatea Europeană pentru Siguranța Alimentară (autoritatea).
(3)
Pentru anumite substanțe, restricțiile existente deja la nivel comunitar ar trebui să fie modificate pe baza noilor informații disponibile. În special pentru uleiul de soia epoxidat (ESBO), Autoritatea a recomandat să se reducă limita sa de migrație specifică (LMS) pentru garniturile de etanșare din PVC care conțin substanța menționată și sunt utilizate la închiderea etanșă a borcanelor din sticlă conținând formule de început și formule de continuare sau conținând alimente pe bază de cereale prelucrate și alimente destinate sugarilor și copiilor mici. De fapt, autoritatea a constatat că expunerea sugarilor care consumă regulat aceste produse alimentare poate depăși doza zilnică tolerabilă (DZT). Prin urmare, LMS pentru ESBO se reduce pentru aceste aplicații speciale de la 60 la 30 mg/kg de alimente sau simulante alimentare, iar pentru toate celelalte aplicații rămâne neschimbată.
(4)
Este necesar să se prevadă o perioadă de tranziție pentru garniturile de etanșare din PVC conținând ulei de soia epoxidat, utilizate la închiderea etanșă a borcanelor din sticlă care vin în contact cu produsele alimentare înainte de 19 noiembrie 2006.
(5)
Prin urmare, Directiva 2002/72/CEE trebuie să fie modificată în consecință.
(6)
Măsurile prevăzute de prezenta directivă sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexele II, III, V și VI la Directiva 2002/72/CE se modifică în conformitate cu anexele I-IV la prezenta directivă.
Articolul 2
Garniturile de etanșare din PVC conținând ulei de soia epoxidat, cu numărul de referință 88640 din secțiunea A din anexa III la Directiva 2002/72/CE, care se utilizează la închiderea etanșă a borcanelor din sticlă conținând formule de început și formule de continuare definite de Directiva 91/321/CEE a Comisiei (3) sau conținând alimente pe bază de cereale prelucrate și alimente destinate sugarilor și copiilor mici, definite de Directiva 96/5/CE a Comisiei (4), umplute înainte de 19 noiembrie 2006 și care respectă restricțiile și/sau specificațiile prevăzute la secțiunea A din anexa III la Directiva 2002/72/CE, astfel cum a fost modificată de Directiva 2004/19/CE, pot fi introduse în continuare pe piață, cu condiția ca data de umplere să apară pe materialele și pe articolele în cauză.
Data de umplere se poate înlocui cu o altă indicație, cu condiția ca indicația respectivă să permită identificarea datei de umplere. La cerere, data de umplere se pune la dispoziția autorităților competente și a oricărei persoane care veghează la punerea în aplicare a cerințelor prezentei directive.
Primul și al doilea paragraf se aplică fără a aduce atingere Directivei 2000/13/CE a Parlamentului European și a Consiliului (5).
Articolul 3
(1) Statele membre adoptă și publică, până la 19 noiembrie 2006, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acelor acte și un tabel de corespondență între acele acte și prezenta directivă.
Statele membre aplică aceste acte astfel încât:
(a)
să permită comerțul și utilizarea materialelor plastice și a articolelor din material plastic destinate să vină în contact cu produsele alimentare și care respectă prezenta directivă, începând cu 19 noiembrie 2006;
(b)
să interzică fabricarea și importul în Comunitate a materialelor plastice și a articolelor din material plastic destinate să vină în contact cu produsele alimentare și care nu se conformează prezentei directive, începând cu 19 noiembrie 2007.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 18 noiembrie 2005.